(1)

leasaítear Airteagal 1 mar a leanas: (a) cuirtear an méid seo a leanas in ionad mhír 3: ‘3. Ní bheidh feidhm ag míreanna 1 ná 2 maidir leis an méid seo a leanas: (a) soláthar, díol nó aistriú arm agus ábhair ghaolmhair de gach cineál, agus soláthar díreach nó indíreach comhairle teicniúla, cúnaimh airgeadais agus cúnaimh eile agus oiliúna a bhaineann le gníomhaíochtaí míleata, atá ceaptha lena n-úsáid ag pearsanra na Náisiún Aontaithe, lena n-áirítear Misean Cúnaimh na Náisiún Aontaithe sa tSomáil, nó chun tacú leo agus sin amháin; (b) soláthar, díol nó aistriú arm agus ábhair ghaolmhair de gach cineál, agus soláthar díreach nó indíreach comhairle teicniúla, cúnaimh airgeadais agus cúnaimh eile agus oiliúna a bhaineann le gníomhaíochtaí míleata, atá ceaptha lena n-úsáid ag Misean Aistrithe an Aontais Afracaigh sa tSomáil (ATMIS) agus a chomhpháirtithe straitéiseacha, nó chun tacú leo, agus sin amháin, agus iad ag feidhmiú faoi Choincheap Straitéiseach um Oibríochtaí an Aontais Afracaigh (AA), agus faoin gCoincheap sin amháin, agus i gcomhar agus i gcomhordú le ATMIS; (c) soláthar, díol nó aistriú arm agus ábhair ghaolmhair de gach cineál, agus soláthar díreach nó indíreach comhairle teicniúla, cúnaimh airgeadais agus cúnaimh eile agus oiliúna a bhaineann le gníomhaíochtaí míleata, atá ceaptha lena n-úsáid le haghaidh ghníomhaíochtaí oiliúna agus tacaíochta de chuid an Aontais Eorpaigh, na Tuirce, Ríocht Aontaithe na Breataine Móire agus Thuaisceart Éireann agus Stáit Aontaithe Mheiriceá, nó chun tacú leo agus sin amháin, chomh maith le haon fhórsaí Stáit eile atá ag feidhmiú laistigh de Phlean Aistrithe na Somáile (STP), nó a bhfuil comhaontú maidir le stádas fórsaí nó meabhrán tuisceana le Rialtas Cónaidhme na Somáile (FGS) chun críocha Rún 2662 (2022) ó na Náisiúin Aontaithe, ar choinníoll go gcuireann siad an Coiste Smachtbhannaí ar an eolas faoi chomhaontuithe den sórt sin a thabhairt i gcrích; (d) soláthar, díol nó aistriú arm agus ábhair ghaolmhair de gach cineál agus soláthar comhairle teicniúla, cúnaimh airgeadais agus cúnaimh eile, agus oiliúna a bhaineann le gníomhaíochtaí míleata, atá ceaptha d’fhorbairt institiúidí slándála agus póilíneachta na Somáile ar an leibhéal náisiúnta agus áitiúil, chun slándáil a chur ar fáil do mhuintir na Somáile agus chuige sin amháin. Beidh seachadadh na n-earraí a leagtar amach in Iarscríbhinn II agus in Iarscríbhinn III, agus soláthar comhairle teicniúla, cúnaimh airgeadais agus cúnaimh eile, agus oiliúna a bhaineann le gníomhaíochtaí míleata faoi réir na gceanglas ábhartha formheasa nó fógartha mar a leanas: (i) beidh soláthar, díol nó aistriú arm agus ábhair ghaolmhair de gach cineál a leagtar amach in Iarscríbhinn II atá ceaptha d’fhorbairt institiúidí slándála agus póilíneachta na Somáile, agus chuige sin amháin, chun slándáil a chur ar fáil do mhuintir na Somáile, faoi réir formheas roimh ré ón gCoiste Smachtbhannaí, mar a leagtar amach i mír 4 den Airteagal seo, agus féadfar iad a chur ar fáil in éagmais cinneadh diúltach ón gCoiste Smachtbhannaí laistigh de 5 lá oibre tar éis fógra den sórt sin a fháil ón tSomáil, ó na Ballstáit nó ó eagraíochtaí idirnáisiúnta, réigiúnacha agus foréigiúnacha a thugann cúnamh; (ii) beidh soláthar, díol nó aistriú arm agus ábhair ghaolmhair de gach cineál a leagtar amach in Iarscríbhinn III atá ceaptha d’fhorbairt institiúidí slándála agus póilíneachta na Somáile, agus chuige sin amháin, chun slándáil a chur ar fáil do mhuintir na Somáile agus chuige sin amháin, faoi réir réamhfhógra a thabhairt don Choiste Smachtbhannaí chun críocha faisnéise, mar a leagtar amach i mír 4 den Airteagal seo, arna tíolacadh 5 lá oibre roimh ré ag an tSomáil, na Ballstáit nó eagraíochtaí idirnáisiúnta, réigiúnacha agus foréigiúnacha a thugann cúnamh; (e) soláthar, díol nó aistriú éadaí cosanta, lena n-áirítear seaicéid philéardhíonacha agus clogaid mhíleata arna n-onnmhairiú go sealadach chuig an tSomáil ag pearsanra na Náisiún Aontaithe, ionadaithe na meán agus oibrithe daonnúla agus forbartha agus pearsanra gaolmhar dá n-úsáid phearsanta amháin; (f) soláthar, díol nó aistriú trealaimh mhíleata neamh-mharfaigh arna ndéanamh ag na Ballstáit, ag eagraíochtaí idirnáisiúnta réigiúnacha nó foréigiúnacha atá ceaptha d’úsáid dhaonnúil nó chosantach, agus chuige sin amháin.’ (b) cuirtear an méid seo a leanas in ionad mhír 4: ‘4. Is ar údaráis na Somáile atá an phríomhfhreagracht fógra a thabhairt don Choiste Smachtbhannaí maidir le haon airm nó ábhar gaolmhar d’aon cheann de na cineálacha uile a leagtar amach in Iarscríbhinní II agus III a sheachadadh d’institiúidí slándála agus póilíneachta na Somáile, mar a leagtar amach faoi mhír 3,pointe (d), den Airteagal seo. Áireofar sna fógraí sonraí faoi mhonaróir agus soláthróir na n-arm agus ábhair ghaolmhair de gach cineál, tuairisc ar na hairm agus ar an armlón lena n-áirítear an cineál, sraithuimhreacha, an calabra agus an chainníocht, an dáta agus an áit seachadta atá beartaithe, agus gach faisnéis ábhartha a bhaineann leis an aonad cinn scríbe nó an áit stórála atá beartaithe.’ (c) cuirtear an méid seo a leanas in ionad mhír 4a: ‘4a. Tráth nach déanaí ná 30 lá tar éis airm agus ábhar gaolmhar de gach cineál a sheachadadh, cuirfidh an tSomáil nó an Ballstát soláthair nó an eagraíocht idirnáisiúnta, réigiúnach nó fhoréigiúnach a sheachadann an cúnamh, fógra iarsheachadta faoi bhráid an Choiste Smachtbhannaí i bhfoirm dearbhú i scríbhinn ar chur i gcrích aon seachadta, lena n-áirítear na sraithuimhreacha le haghaidh na n-arm agus an ábhair ghaolmhair de gach cineál arna seachadadh, faisnéis loingseoireachta, bille luchta, lastliostaí nó liostaí pacála, agus an áit shonrach stórála.’ (d) scriostar mír 4b; (e) cuirtear an méid seo a leanas in ionad mhír 5: ‘5. Beidh toirmeasc ar aon airm nó trealamh míleata, arna ndíol nó arna soláthar i gcomhréir le hAirteagal 1(3)(d) chun institiúidí slándála agus póilíneachta na Somáile a fhorbairt, agus chuige sin amháin, a sholáthar, a athdíol, a aistriú nó a chur ar fáil lena n-úsáid, d’aon duine nó eintiteas nach bhfuil i mbun seirbhíse do na hinstitiúidí slándála agus póilíneachta de chuid na Somáile dár díoladh nó dár soláthraíodh iad an chéaduair, nó don Bhallstát díolacháin nó soláthair nó d’eagraíocht idirnáisiúnta, réigiúnach nó fhoréigiúnach.’